Mu parima sõbra pulm

"Mu parima sõbra pulm" on režissöör P. J. Hogani ja stsenarist Ronald Bassi 1997. aasta mängufilm, romantiline komöödia. Filmis mängivad Julia Roberts, Dermot Mulroney, Cameron Diaz ja Rupert Everett.

Film sai kriitikutelt üldiselt häid hinnanguid ja tõi piisavalt palju raha sisse, et olla üle maailma 1997. aasta filmide seas 11. kohal. Filmis kõlanud laul "I Say a Little Prayer" sai niivõrd kuulsaks, et see jõudis Billboard Hot 100 edetabelisse. Heliribal esitas laulu Diana King.

 Süžee 
Kolm nädalat enne oma 28. sünnipäeva saab Jules kõne oma parimalt sõbralt Michaelilt, kes teatab oma peagi toimuvast pulmast 20-aastase Kimmyga. Jules mõistab, et Michael on tema tõeline armastus ning hakkab pulmi saboteerima. Kimmy palub Julesi endale pruutneitsiks ning naine nõustub. Jules üritab Kimmyt karaokebaaris Michaeli ees häbistada, kuid tulutult. Naine mõjutab Kimmyt, et too paluks oma isal peiule tööd pakkuda, kuigi teab, et see ärritab Michaelit, kuid ka see plaan ei õnnestu.

Oma geisõbra George’i nõuandel valmistub Jules Michaelile ütlema, et on temasse armunud, kuid muutub araks ning ütleb talle hoopis, et on George’iga kihlatud, lootuses teda kadedaks teha. George mängib kaasa, kuid lahkub linnast ning Jules ütleb Michaelile, et tema "suhe" George’iga on lõppenud. Michael tunnistab oma kadedust ja annab Julesile võimaluse oma tunnetest rääkida, kuid naine laseb hetkel mööduda.

Päev enne pulmi võltsib Jules Kimmy isa Michaeli saadetud e-kirja praegusele ülemusele ja palub mehe vallandada, et too saaks Kimmy soovil äia juurde tööle. Jules jätab kirja saatmata, kuid saab hiljem teada, et Kimmy isa saatis teadmata selle olemasolust kirja siiski ära. Jules üritab oma tegu tagasi võtta, kuid see tal ei õnnestu ning Michaeli ülemus teavitab teda kirjast. Mees helistab vihaselt Kimmyle ja tühistab pulmad.

Järgmisel hommikul mõistab Jules, et ei pruut ega peigmees ole kedagi pulmade ärajäämisest teavitanud. Naine üritab paari lõplikult lahku ajada, kuid jällegi edutult ning paar otsustab siiski abielluda. Jules avaldab viimaks Michaelile armastust ja suudleb teda, kuid Kimmy näeb seda pealt ja jookseb minema. Tema järele jookseb Michael, kelle järele jookseb Jules. Jules helistab George’ile, kes veenab naist mõistma, et Michael armastab Kimmyt. Jules leiab Michaeli rongijaamast, kus ta tunnistab mehele kõik üles. Michael andestab talle ja nad hargnevad, et Kimmy üles leida.

Jules leiab Kimmy pesapallistaadiumi tualettruumist ning Kimmy heidab Julesile tema käitumist ja kavatsusi ette. Jules palub andestust ning kinnitab Kimmyle, et Michael armastab vaid kihlatut, ja nad lepivad ära. Jules peab pruutneitsina pulmades südamliku kõne ja enne pruutpaari lahkumist jätavad Jules ja Michael üksteisega hüvasti. Telefonikõnes George’iga mõistab Jules, et sõber on pulmapeol ning nad tantsivad omavahel.Hogan, P. J. (Director). 1997. My Best Friend’s Wedding [Motion Picture]. United States: TriStar Pictures, Zucker Brothers Productions.

 Osatäitjad 
 Julia Roberts – Julianne (Jules) Porter; 27-aastane toidukriitik, kes mõistab, et on armunud oma parimasse sõpra Michaelisse ja otsustab teda tagasi võita, kui too on otsustanud abielluda kellegi teisega
 Dermot Mulroney – Michael O’Neal; Julesi parim sõber; spordiajakirjanik, kes on kihlatud Kimmyga
 Cameron Diaz – Kimmy Wallace; Michaeli heasüdamlik noor kihlatu, kes on pärit jõukast perekonnast
 Rupert Everett – Julesi gei-sõber
 Philip Bosco – Walter Wallace; Isabelle’i abikaasa, Kimmy isa ja Michaeli tulevane äi; rikas ärimees, kellele kuulub Chicago White Soxi pesapallimeeskond
 M. Emmet Walsh – Joe O'Neal; Michaeli ja Scotty isa, Kimmy tulevane äi
 Rachel Griffiths – Samantha Newhouse; Amanda kaksikõde ja üks Kimmy pruutneitsidest
 Carrie Preston – Amanda Newhouse; Samantha kaksikõde ja üks Kimmy pruutneitsidest
 Susan Sullivan – Isabelle Wallace; Walteri abikaasa, Kimmy ema ja Michaeli tulevane ämm
 Charlie Trotter – mängib iseennast
 Christopher Masterson – Scotty; Michaeli noorem vend
 Paul Giamatti – toapoiss

 Kriitiline vastuvõtt 
The Hollywood Reporteri kriitik nimetas filmi mõrumagusaks ja suurepäraseks näiteks tänapäeva armastusloost, mis on loodud filmivaatajate südamete köitmiseks. Kiideti Robertsi eksleva Julesi kandvat rolli, kus kerkis esile tema vastuolulisus ja samas armastusväärsus. Negatiivne kriitika oli suunatud filmistsenaariumile: kuigi väga eluline, ei tea vaataja, kellele kaasa elada. Pettumust valmistas ka Mulroney tuim näitlemine meespeaosatäitjana.

Entertainment Weekly nimetas filmi Robertsi tagasitulekufilmiks. Kriitiku sõnul on näitleja esituses hinge ja särtsu, mida tema varasemates filmides pole aastaid näha olnud, kuid ta kritiseerib Mulroney üksluist rollilahendust ning kahtleb, kas filmivaatajad jäävad uskuma, et Jules ja Michael on üksteise jaoks loodud. Kiitust kogus Everetti roll Julesi sõbrana, kes lisas filmi vajaminevat huumorit.

Üks arvustus nimetas 22 põhjust, miks "Mu parima sõbra pulm" on parim romantiline komöödia eales.

New York Timesi filmikriitiku sõnul säras Roberts rollis oma suure naeratuse ja silmapaistvate hammastega ning tema oskus näidelda ja staaristaatus panid unustama ka kõige valulisemad stseenid filmist, nagu näiteks kurikuulsa karaokestseeni. Veel kiitis ta George’i karakteri olemasolu filmis, sest gei-karakter oli ainus arukas ja asjalik tegelane terves loos. Lõpetuseks lisas kriitik, et film annab uue tähenduse mõttele "õnnelikult elu lõpuni".

 Adaptatsioonid 
"Mu parima sõbra pulm" on siiani populaarne film, mis kajastub selles, et filmist valmistati pea kaks aastakümnendit hiljem rahvusvahelisi versioone: Hiina versioon, mis ilmus 2016. aastal ning Mehhiko versioon, mis ilmus 2019. aastal.

 Muusikal 
Muusikali libretistideks valiti Ronald Bass ja Jonathan Harvey, lavastajaks Rachel Kavanaugh ning Julesi rolli osatäitjaks Alexandra Burke. 2020. aasta sügiseks planeeritud Burt Bacharachi ja Hal Davidi muusikat sisaldav muusikalavastus lükkus koroonapandeemia tõttu edasi 2021. aasta sügisesse. 2021. aasta juunis teatati, et lavastus tühistati muusikalitööstusele pandeemia tagajärjel tekkinud raskuste tõttu, kuid lavastajad loodavalt endiselt muusikali tulevikus publiku ette tuua.

 Viited 

 Välislingid 


Kategooria:Ameerika Ühendriikide romantilised komöödiafilmid
Kategooria:1997. aasta filmid